God koordination mellem redningsmandskabet og politiet førte til en hurtig oprydning efter et uheld i Limfjordstunnelen.

Et uheld i Limfjordstunnelen midt i myldretiden førte onsdag eftermiddag til kødannelser i en halv times tid. Det oplyser vagtchef ved Nordjyllands Politi Per Jørgensen. Uheldet fandt sted midt i myldretiden, omkring 15.30, da tre biler kørte bag op i hinanden, midt i Limfjordstunnelen i vestrøret, hvor bilerne kører i sydlig retning. - Efter uheldet holdt bilerne så uheldigt, at de spærrede første og anden spor i tunnelen. Men med god koordination imellem politi, lægefagligpersonale og beredskabet, lykkedes det at have ryddet op i tunnelen efter en halv times tid, og trafikken kunne glide videre, siger Per Jørgensen. Uheldet gav en lang kø på motorvejen igennem tunnelen, hvor der kun var ét spor åbent. Klokken 17.02 er der åbnet helt op for trafikken igen, og køen er afviklet. Én enkelt bilist, en taxachauffør, kom lettere til skade efter uheldet og klagede over smerter i brystet og ryggen, men Per Jørgensen oplyser, at ingen personer kom alvorligt til skade.